b"\n_START_ARTICLE_\nPaulo Branco\n_START_SECTION_\nBiografie\n_START_PARAGRAPH_\nPaulo Branco s-a n\xc4\x83scut la 3 iunie 1950, la Lisabona._NEWLINE_Student str\xc4\x83lucit la Instituto Superior T\xc3\xa9cnico din Lisabona, a emigrat, \xc3\xaen 1971, \xc3\xaen mod clandestin la Londra, pentru a sc\xc4\x83pa de dictatura salazarist\xc4\x83 \xc8\x99i de serviciul militar pe care ar fi trebuit s\xc4\x83-l satisfac\xc4\x83 \xc3\xaen colonii. Apoi se instaleaz\xc4\x83 la Paris, f\xc4\x83r\xc4\x83 s\xc4\x83-\xc8\x99i clarifice statutul (ast\xc4\x83zi, Paulo Branco \xc3\xae\xc8\x99i duce via\xc8\x9ba la Paris \xc8\x99i la Lisabona). La Paris, sub influen\xc8\x9ba lui Fr\xc3\xa9d\xc3\xa9ric Mitterrand, \xc3\xaencepe s\xc4\x83 lucreze \xc3\xaen cinema, \xc3\xaen 1974, mai \xc3\xaent\xc3\xa2i expoat\xc3\xa2nd s\xc4\x83li \xc8\x99i distribuind filme, iar din 1979, \xc3\xaen calitate de produc\xc4\x83tor. Ocazional, a fost \xc8\x99i actor, pentru realizatori ca Bernardo Bertolucci \xc8\x99i Raoul Ruiz._NEWLINE_I-au fost decernate numeroase recompense, dintre care Premiul celui mai bun produc\xc4\x83tor european, de c\xc4\x83tre Parlamentul de la Strassbourg, Premiul Raimondo-Rezzonico al Festivalului interna\xc8\x9bional al filmului de la Locarno decernat pentru prima oar\xc4\x83 Celui mai bun produc\xc4\x83tor al cinematografului mondial. A ob\xc8\x9binut premiul Cel mai european dintre produc\xc4\x83tori la Cinemateca francez\xc4\x83. Numeroase omagii i-au fost oferite \xc3\xaen \xc3\xaentreaga lume, de la Tokyo la Toronto trec\xc3\xa2nd prin Taipei \xc8\x99i Valencia. A fost f\xc4\x83cut ofi\xc8\x9ber al Ordinului artelor \xc8\x99i literelor de c\xc4\x83tre Republica Francez\xc4\x83 \xc8\x99i a primit distinc\xc8\x9bia cea mai \xc3\xaenalt\xc4\x83 a statului Chile, pentru colaborarea cu Ruiz. Pe de alt\xc4\x83 parte, a refuzat orice distinc\xc8\x9bie oficial\xc4\x83 care a venit din Portugalia, marc\xc3\xa2ndu-\xc8\x99i astfel opozi\xc8\x9bia fa\xc8\x9b\xc4\x83 de politica cultural\xc4\x83 dus\xc4\x83 de diversele guverne care s-au perindat \xc3\xaen \xc8\x9bara sa de origine._NEWLINE_A f\xc4\x83cut parte din juriul Festivalului de la Berlin, \xc3\xaen 1999, apoi la Mostra din Vene\xc8\x9bia, \xc3\xaen 2006._NEWLINE_Este produc\xc4\x83torul care num\xc4\x83r\xc4\x83 cel mai mare num\xc4\x83r de filme selec\xc8\x9bionate la Festivalul de la Cannes (vreo treizeci) \xc8\x99i cel mai mare num\xc4\x83r de filme care au concurat pentru Palme d'Or (17 \xc3\xaen peste 25 de ani de carier\xc4\x83)._NEWLINE_Personalitate atipic\xc4\x83 a lumii produc\xc4\x83torilor de filme \xc8\x99i actor esen\xc8\x9bial al dinamismului cinematografului european, Paulo Branco a fost deseori prad\xc4\x83 a dificult\xc4\x83\xc8\x9bilor financiare (Societatea sa Les films du passage a intrat \xc3\xaen stare de faliment \xc3\xaen urm\xc4\x83 cu dou\xc4\x83 decenii), dar este deseori dat de exemplu drept \xe2\x80\x9eultimul specimen al unei specii ast\xc4\x83zi disp\xc4\x83rute\xe2\x80\x9d. Foarte critic fa\xc8\x9b\xc4\x83 de starea produc\xc8\x9biei europene, lu\xc4\x83rile sale de pozi\xc8\x9bie au alimentat adesea polemici.\n_START_SECTION_\nVia\xc8\x9ba personal\xc4\x83\n_START_PARAGRAPH_\nPaulo Branco este tat\xc4\x83l Juan Branco."